**ДО**

**КОМИСИЯ ЗА ЗАЩИТА ОТ ДИСКРИМИНАЦИЯ**

**Срещу**

Владислав Иванов Горанов – министър на финансите

**ЖАЛБА**

от Адвокат Николай Димитров Хаджигенов със съдебен адрес: гр.София, ул.”Лавеле № 11”, ет.2, ап.4, тел.088/8844566, nikolay@hadjigenov.com;

На 23.03.2020 г. по време на пресконференция в Министерския съвет за икономическите и социални мерки, които се предприемат от правителството за борба последиците от COVID-19, Владислав Иванов Горанов – министър на финансите каза следното:

„*Тези български граждани, които са* ***маргинали*** *и не попадат в нито една от описаните хипотези, те са социално изолирани и едва ли можем много да направим за тях; те по-скоро спазват препоръките на медицинския щаб.“*

Самоосигуряващите се лица не попадат в „нито една от описаните (от Владислав Горанов) хипотези“.

Ерго, маргинали сме.

Самоосигуряващи се лица по смисъла на Кодекса за социално осигуряване са: лицата, регистрирани като упражняващи свободни професии и/или занаятчийска дейност; лицата, упражняващи трудова дейност, като еднолични търговци, собственици или съдружници в търговски дружества и физическите лица-членове на неперсонифицирани дружества; лицата, които се облагат по реда на чл. 26, ал. 7 от Закона за данъците върху доходите на физическите лица; земеделските стопани и тютюнопроизводители, регистрирани по съответния ред. Задължението за осигуряване на самоосигуряващите се лица възниква от деня на започване или възобновяване на трудовата дейност и продължава до нейното прекъсване или прекратяване.

Самоосигуряващи се лица сме **15%** от всички работещи лица у нас.

В рамките на ЕС, самоосигуряващи се са повече от **35 000 000** души.

Действащите адвокати в Република България – самоосигуряващи се лица, са над 14 000, като всеки един от нас внася всеки месец дължимите осигуровки.

Съгласно тълковния речник:

***Маргинал*** *е Периферен, изхвърлен, на границата. Маргинал, маргинален човек (от латински margo – край) – човек, който се намира на границата на различни социални групи, системи, култури, намиращ се под влиянието на противоречащи си норми, ценности и т.н. Маргинална група от хора – група, отхвърляща определени ценности и традиции на културата на групата, в която се намира и утвърждаваща свои собствени норми и ценности.*

Самоосигуряващите се лица заплащаме данъци, такси, осигуровки и прочие, вземаме дейно участие в не само в данъчни, но и в обществения живот на страната, т.е. обективно не е възможно да сме маргинали и социално изолирани само защото нямаме „работодател“, който да ги е освободил или изпитва затруднение по повод на кризата или не са социално слаби.

Предвид горното, намирам че с определянето ни като „маргинали“ и „социално изолирани“ и изключването ни от българската социална система от министър на финансите грубо нарушава правата ни, гарантирани от Конституцията, Хартата за закрила правата на човека и Закона за защита от дискриминация, като намираме, че спрямо нас е налице тормоз и дискриминационно третиране, основано на белезите по чл. 4, ал. 1 ЗЗДискр. - лично или обществено положение.

Словесно изразеното от Владислав Иванов Горанов – министър на финансите накърни достойнството ни, създаде принизяваща, унизителна, обидна и застрашителна среда и подкопа вярата ни в добросъвестността и безпристрастността на държавните институции. В момент на безпрецедентна здравна, социална и икономическа криза третирането ни като излишни за обществото и поставянето ни в особено неблагоприятно положение от страна на лице, заемащо висша публична длъжност, е безспорно нарушение на правата ни на равенство пред закона и равенство в третирането и във възможностите за участие в обществения живот.

Предвид горното, моля да бъдат взети предвидените от закона мерки за реализиране на съответната отговорност.

Прилагам Декларация

София Николай Хаджигенов

25.03.2020г.